Osim dvojice Talijana koji su danas bili uhićeni jer su u Rijeci ispred Guvernerove palače izvjesili povijesnu zastavu Kraljevine Italije i još dvojice koji su ju kasnije htjeli postaviti, PU primorsko- goranska odbila je ulazak u Hrvatsku petero državljana Italije zbog neprimjerenih predmeta pronađenih u njihovoj prtljagi. Policija je do kasnih popodnevnih sati na ispitivanje privela njih 16 i dio njih je već vraćen u Italiju.

"Riječ je o osobama starosti 23, 56, 63, 70 i 74 godine, koji su tijekom dana sletjeli u Zračnu luku Rijeka s dva manja zrakoplova. Prilikom granične kontrole, pregledom prtljage kod navedenih osoba pronađeni su predmeti (majice, razglednice i sl.) s neprimjerenim sadržajem povezanim s današnjim privođenjima talijanskih državljana u Rijeci", priopćili su iz policije.

Prema Zakonu o državljanima država članica Europskog gospodarskog prostora i članovima njihovih obitelji, policijski su službenici utvrdili kako ne ispunjavaju uvjete za ulazak u Hrvatsku te su im odbili zahtjev za ulazak.

Jutarnji list neslužbeno doznaje kako su višestruki incidenti u Rijeci bili su pomno planirani. Sudionici incidenata su u Hrvatsku namjeravali ući na više načina: autobusima, motorima i malim avionima. Danas su u Torinu, Pescari i Trstu poletjela tri mala aviona tipa Piper te su u svakom od njih bila po dvojica pripadnika fašističke skupine, što je Hrvatska sigurnosna služba znala i zato im zabranila ulazak u zračni prostor.

Talijanski fašisti nisu odustajali te su se prebacili u nove avione i sletjeli na Krk. Tamo ih je dočekala policija koja ih je odvela na razgovor. Hrvatske sigurnosne službe tijesno su surađivale po ovom pitanju s talijanskim kolegama te su uspjeli spriječiti ulazak većeg broja talijanskih fašista u Hrvatsku.